જોકે ત્યાર બાદ જેમ-જેમ કાટમાળ ખસેડાતો ગયો એમ એક પછી એક તેમના પરિવારના સભ્યો મળતા ગયા પણ કોઈ જીવતું બચ્યું નહોતું. પહેલાં શામજીભાઈ, પછી મોટી દીકરી મનીષા, ત્યાર બાદ દીકરો પરેશ અને છેલ્લે સૌથી નાની દીકરી તેજલ પણ મૃત્યુ પામેલી મળી હતી. પરિવારના ચાર જણનાં મૃત્યુને કારણે તેમનાં સાસુ-સસરા, ભાઈઓ, સંબંધીઓ બધાં હચમચી ગયાં હતાં. મોટી દીકરી મનીષા ઝવેરીબજારમાં એક જાણીતા જ્વેલરી શોરૂમમાં સેલ્સ-ગર્લનું કામ કરતી હતી, જ્યારે દીકરો પરેશ DJનું કામ કરતો હતો. સૌથી નાની સિડનહૅમ કૉલેજમાં ભણતી તેજલની પરીક્ષા ચાલુ હતી. એક રાતની હોનારતમાં આખો પરિવાર ખોઈ બેસવાના સમાચાર જ્યારે બીજા દિવસે જયાબહેનને હૉસ્પિટલમાં તેમના ભાઈ જયસિંહ ઝાલાએ આપ્યા ત્યારે તેઓ બેહોશ થઈ ગયાં હતાં. જોકે તેમને સારવાર આપ્યા બાદ તેઓ હોશમાં આવ્યાં હતાં. શનિવારે મધરાત બાદ બે વાગ્યે તેમના ગિરગામમાં રહેતા પિતરાઈ ભાઈના ઘરેથી એકસાથે ચાર અંતિમયાત્રા નીકળી હતી. જયાબહેનને એ વખતે ખાસ હૉસ્પિટલમાંથી રજા લઈને હાજર રાખવામાં આવ્યાં હતાં. મરીનલાઇન્સના ચંદનવાડી સ્મશાનગૃહમાં ચારેયના અંતિમ સંસ્કાર કરવામાં આવ્યા હતા.